Estudi d’un bosc

1. Els estatges de vegetació

El terme vegetació fa referència a la massa de plantes que cobreix una zona. Pot ser més densa o més esclarissada, en funció del tipus de sòl, del clima i de l'explotació humana a què hagi estat sotmesa. La vegetació no és uniforme, sinó que es pot agrupar en unitats ben diferenciades com ara les pinedes, les fagedes, els prats de dall, els camps de conreu, etc. 

Quan s'analitza un paisatge biòtic qualsevol, ens adonem a primer cop d'ull de què està constituït per diferents formacions vegetals, que passen d'unes a altres, de forma brusca o bé gradualment a través de zones de transició més o menys amples.

En el cas de les muntanyes, si considerem la vegetació que s'hi fa des de les valls fins a dalt les carenes, els factors climàtics varien de forma progressiva, i lligats a l'altitud, produeixen una modificació regular del paisatge; és la zonació altitudinal i les bandes de vegetació que es diferencien des de la base fins al cim, els estatges de vegetació.  

Els límits altitudinals entre un i altre són difícils de fixar perquè varien força d'una serralada a una altra, fins i tot dins d'una mateixa comarca, segons irregularitats orogràfiques i condicions climàtiques locals. Així en els Pirineus orientals, d'influència mediterrània, aquests límits pugen més que en els Pirineus d'influència atlàntica. En els vessants obacs queden més avall que els solells.

Aquests estatges són: 

· L'estatge bassal (des de la base de la muntanya fins als 800 m d'altitud; s'hi troben alzinars i pinedes de pi pinyoner) 

· El  montà (dels 800 m fins als 1700 m ; s'hi troben pinedes de pi roig, rouredes i fagedes) 
· El  subalpí ( dels 1700 m als 2300 m; s'hi troben boscos de pi negre i avet) 

· L'alpí (dels 2300 m fins als 3000 m; sense arbres i només amb prats).

2. Els estatges de vegetació a l’Alt Berguedà

2.1 Característiques de l'alta muntanya

Es tracta d'una zona en la qual els factors climàtics tenen una influència decisiva sobre la vida de les plantes, especialment l'altitud i la baixa densitat de l'aire.

La temperatura baixa de forma regular amb l'altitud, si bé depèn de l'època de l'any, de les condicions atmosfèriques i de la situació topogràfica. A les nostres muntanyes aquest descens és d'aproximadament 1(C per cada 150 m de desnivell. A l'alta muntanya les temperatures són per terme mig de 7 a 15 (C més baixes que a  les contrades litorals properes. 

Com a conseqüència del clima fred, a l'alta muntanya el període vegetatiu de les plantes, que és l'època durant la qual són actives s'abreuja considerablement,  sent d'entre 1 i 3 mesos a l'estatge subalpí i pot arribar a menys d'un mes a l'estatge alpí. La temperatura hivernal resulta més condicionant per la vida de les plantes que no pas la d'estiu. Les glaçades nocturnes solen presentar-se de forma regular a partir de l'octubre fins a finals d'hivern, sent de gran importància aquelles que agafen les plantes sense la coberta de neu que els hi serveix de protecció. Un altre tret remarcable són les fortes oscil·lacions de temperatura que solen donar-se entre el dia i la nit, sent la vegetació dels solells la que ha de suportar majors contrastos. 

La pluviositat a les muntanyes augmenta amb l'altitud pel fet que les masses d'aire que les remunten es van refredant i la seva humitat relativa esdevé més elevada (excepte a partir dels 3500 - 4000 m en què comencen a minvar).

La quantitat mitjana d'aigua oscil·la entre els 1000 mm anuals de les zones més seques fins als 2500 - 3000 mm a les més altes i plujoses.

El relleu provoca variacions notables, ja que els vessants encarats als vents humits són més plujoses que els més abrigats, i les valls interiors i tancades resulten molt seques. Per a la vegetació, té importància tant la quantitat total de les precipitacions com ,sobretot, la seva distribució, és a dir, el règim pluviomètric. Normalment es presenta un màxim a la primavera - estiu (entre maig i juny) de forma que  l'estació càlida de l'any és també molt humida i  per tant favorable al desenvolupament de les plantes, encara que moltes comarques pirinenques i prepirinenques amb clara influència mediterrània, presenten estius molt secs. La secada estival explica moltes particularitats de la vegetació de l'alta muntanya.

La humitat presenta variacions fortes i sobtades que van des del 100% fins a xifres inferiors al 20%. Les boires (núvols que es formen arran de terra), a més d'anul·lar la transpiració vegetal, produeixen condensació sobre les plantes i el sòl. 

El límit superior del bosc coincideix amb el nivell que atenyen les boires. El màxim d'humitat es dóna a l'estatge subalpí i no més amunt.

A les zones més elevades l'atmosfera és menys densa, més transparent, i per això la radiació solar és més intensa  (gairebé el doble) i molt rica en raigs ultraviolats i infraroigs. Les roques i plantes reben una gran quantitat d'energia i s'escalfen de manera notable, però també la pèrdua de calor durant la nit arriba a ser molt forta. L'elevada proporció d'ultraviolats que conté la radiació a gran altura sembla que explicaria certs trets morfològics de les plantes alpines, sent causa de mutacions genètiques com el nanisme, bastant freqüent a partir de certa altitud.

El vent es fa sovint molt intens. La circulació d'aire arran de terra intensifica l'evaporació i la transpiració de les plantes. Quan és molt violent, i sobretot si transporta cristalls de glaç o minerals, erosiona les parts tendres de les plantes i les descalça.

L'orientació dels vessants introdueix modificacions sensibles en el clima local, així els vessants obacs, orientats al nord, són més frescals i humits, mentre els solells són  calents i secs. De l'obac al solell hi ha diferències notables de clima i de vegetació: la durada de la neu, l'època de floració d'una mateixa espècie i els límits altitudinals dels estatges de vegetació varien d’altitud.

La neu és també un factor important. El clima d'alta muntanya és fred i les precipitacions cauen durant bona part de l'any en forma de neu que es manté llargament a terra durant l'època més desfavorable, cobrint la vegetació del sòl i protegint-la de les fortes oscil·lacions tèrmiques, del vent, de la  pèrdua d'aigua per transpiració (és una època molt eixuta), etc. Per aquest motiu (i en contra del que semblaria en un principi) la vegetació de muntanya dels vessants obacs, coberta per la neu durant més temps, restarà més protegida de les variacions brusques de temperatura que la dels vessants solells, on la insolació la fondrà més ràpidament. Això fa que les plantes d'aquest vessant siguin molt més resistents als canvis de temperatura que les de l'obaga. Sota la neu les temperatures es mantenen als volts del zero graus i no es veuen afectades per les variacions d’aquestes a la serena.

Alguns efectes negatius de la neu són l'enorme pes que arriba a suposar, de forma que els vegetals o les parts d'ells més flexibles poden sofrir lesions importants (trencament de branques, plançons ajaguts, ...). És important per això la disposició del brancam, el creixement vertical de les branques joves i la típica forma cònica de moltes coníferes subalpines, que fan que la neu no arribi a ser una càrrega massa perjudicial .La persistència més o menys prolongada  de la coberta de neu fa que el període vegetatiu de les plantes sigui més o menys llarg.

Els desplaçaments de la neu de forma violenta (allaus) resulten catastròfics i es destrueixen prats, matolls, s'erosiona el mantell vegetal i el sòl, però és sobretot als boscos subalpins als que afecta més greument, arrancant arbres, escapçant-los, i mutilant-los.

Adaptacions de la vegetació

A l'estatge subalpí hi ha extenses zones forestals, però els boscos solen estar formats per un petit nombre d'espècies diferents: pi negre, avet, moixera de guilla, etc. Han de ser plantes molt resistents al fred. Si hi ha neu, mai queda cobert tot l'arbre (arbres adults), de forma que els brots tendres resten a l'intempèrie, amb un brancam flexible i resistent capaç de suportar el pes de la neu, unes fulles linears estretes i coriàcies que eviten una excessiva  pèrdua d'aigua (fatal a l'hivern quan no en disposen, ja que està tota en forma de neu o de gel) i una capçada més o menys cònica. A l'estatge alpí els arbres manquen totalment i els arbustos són amb l'altitud cada cop més rars, amb poca alçària i gran superfície.

La majoria de plantes són perennes, i són freqüents aquelles que conserven els òrgans subterranis arrels, rizomes i només molt reduïda la part aèria. Els borrons romanen aletargats i protegits per dues o vàries esquames i fulles, més o menys arran de terra, protegits front l'acció erosiva del vent, retenint el sòl i creant al seu interior un microclima particular que atenua les oscil·lacions de temperatura i de la humitat. Altres trets són abundància de pèls per protegir-se de la transpiració excessiva i el excés d’escalfor. Les flors o inflorescències són per la mida de la planta, exagerades, de colors vius, i predomina la reproducció  vegetativa. 

2.2 L’estatge subalpí

S’estén per sobre de l’estatge montà, allà on s’acaben els boscos de  caducifolis i les pinedes de pi roig i arriba fins el límit superior del bosc natural, cap als 2200-2300 m, on el rigor del clima fa impossible la vida de la majoria dels arbres i dels arbustos (en alemany aquesta zona límit entre el bosc i el prat alpí rep el nom de “kampfzone”, és a dir, zona de lluita). De fet en aquesta zona l’alçària dels arbres sol decréixer regularment i es mostren sovint deformes.

Aquest estatge és el domini dels grans boscos de coníferes, pi negre i avet, sent aquest últim poc representat a la nostra comarca. En molts casos l’activitat humana ha alterat la vegetació primitiva creant extensos prats de pastures allà on abans hi havia bosc. Es tracta d’una degradació difícilment reversible, ja que el bosc subalpí, a la part alta, resulta molt vulnerable pel fet de trobar-se en una situació d’equilibri inestable amb l’entorn. L’estructura especial d’aquests boscos s’explica per la sequedat relativa a l’estiu i per la coberta de neu molt variable i poc duradora que fa impossible l'existència de plantes molt sensibles a les glaçades. 

A la nostra comarca, la naturalesa calcària del sòl té una forta repercussió sobre la composició florística del bosc subalpí.  La vegetació típica dels nostres boscos està representada pel pi negre (Pinus mugo ssp. uncinata) com espècie dominant, acompanyat d’altres arbres com la moixera de guilla (Sorbus aucuparia), el bedoll rubescent (Betula rubescents) i, en algunes contrades humides i  més aviat feréstegues, l’avet (Abies alba). El sotabosc comprèn un estrat arbustiu en el qual apareix el ginebró (Juniperus communis ssp. nana) i el boix (Buxus sempervirens), i un altre d’herbaci amb la pastorella (Gentiana vernum), la genciana alpina (Gentiana alpina), el safrà de muntanya (Crocus albiflorus), la viola de bosc (Viola sylvestris) i  la gramínia ussona (Festuca scoparia), de fulla dura i punxenca, com més característics, a més d’una gran quantitat de molses i líquens (barbes de caputxí, etc.) especialment en indrets humits. 

Des del punt de vista faunístic aquests boscos  acullen  espècies tan singulars com el gall fer, el picot negre, el mussol pirinenc, l'ermini, la marta, l’isard i el cabirol entre d’altres. 

2.2.1 El bosc de pi negre

El pi negre és la planta més característica de l'estatge subalpí (juntament amb l'avet). Prefereix les obagues, encara que no defuig els solells. S'acomoda als sòls pobres, cadenes pedregoses, llocs torbosos i fins i tot és capaç de viure a les escletxes de les roques. S'aventura fins l'estatge alpí i penetra a l'estatge montà on es barreja (i s'hibrida) amb el pi roig.

El pi negre és un arbre de fulla perenne, normalment poc alt, que pot arribar als 20 m d'alçària. El tronc és bastant gruixut amb  les branques inferiors molt baixes i acostades al sòl, recte o de vegades tortuós, més o menys ajagut i amb la capçada summament deformada, com a conseqüència d'haver de suportar el fort vent i la neu. L’escorça és de color bru fosc i les fulles de color verd fosc, són curtes (3-6 cm) i rígides, una mica corbades i punxents, disposades en grups densos sobre les branques. La pinya, petita (de 4 a 7 cm de llargada), té les esquames amb el vèrtex llarg i corbat com una ungla, més grans al cantó il·luminat (és asimètrica). La floració té lloc entre maig i juny.

2.3 L'estatge montà

S'inicia allà on acaba el paisatge típic de terra baixa (des dels 800 m fins els 1600 m), on els alzinars i les pinedes de pi blanc i pi pinyer són substituïdes, els prats secs deixen pas a les pastures verdes tot l'estiu i els cultius com la vinya i els olivars desapareixen.  És un país de boscos caducifolis, rouredes i fagedes,  i de pinedes de pi roig. Les condicions climàtiques afavoreixen que hi hagi una gran diversitat  d'espècies vegetals. És un estatge que havia estat bastant afectat per l’acció de l'home, de forma que al costat de la vegetació boscana (que devia ocupar en el paisatge natural major extensió) hi apareixien prats de dall, camps de patates i cereals,  hortes, etc. En l’actualitat, l’abandonament d’aquestes zones rurals fa que els boscos vagin guanyant terreny.

La roureda de roure martinenc ha estat en gran part substituïda per pinedes de pi roig, el mateix que la fageda, que ha quedat replegada als vessats més obacs i inaccessibles.

En aquest estatge, l’estrat arbori del bosc està format pel pi roig (Pinus sylvestris) en els vessants més solells, pel roure martinenc (Quercus pubescens) en el llocs més frescals,  per la blada (Acer opalus), l’auró negre (Acer monspessulanum), l’auró blanc (Acer campestre), el faig (Fagus sylvatica), el corner (Amelanchier ovalis), la moixera (Sorbus aria) i el freixe (Fraxinus excelsior);  l’estrat arbustiu més o menys divers, està representat per l’aranyoner (Prunus spinosa), l’arç blanc (Crataegus monogyna), l’argelaga (Genista scorpius), el boix (Buxus sempervirens), l’esbarzer (Rubus ulmifolius), la gavarra (Rosa sp.), el ginebre (Juniperus communis), el sanguinyol (Cornus sanguinea), el tortellatge (Viburnum lantana); el lianoide per la vidalba (Clematis vilalba);  i l’herbaci per la maduixera (Fregaria vesca), la viola boscana (Viola alba),  l’herba fetgera (Anemone hepatica), i la primavera (Primula veris),  entre d’altres.

Des del punt de vista de la fauna, aquests boscos acullen espècies com el trencapinyes, el picot garcer gros, el reietó, la fagina,  el cèrvol, etc.

2.3.1 El bosc de pi roig 

És típic de l'estatge montà on ocupa els llocs més secs dels vessants assolellats. El pi roig,  també conegut com a pi rojalet, pi ros o pi vermell,  és un arbre de fulla perenne i d'aspecte blavós que pot arribar a fer 40 m d'alçària.  Presenta una capçada molt irregular excepte en els arbres joves, en els que sol ser cònica, estreta i aguda. El tronc és dret, amb poques branques a la part baixa, quan és adult. L'escorça  (potser el tret més característic d'aquest pi) és d'un color rogenc, especialment a la part alta del tronc, prop de la capçada. Les fulles són lineals, de color grisenc-blavós, agrupades de dues en dues, curtes (3-6 cm), rígides i punxents. Les flors produeixen gran quantitat de pol·len de color groc. Les pinyes joves són de color verd i brunes quan maduren; són petites, aproximadament 7 cm de llarg, amb les esquames poc marcades i amb el vèrtex prominent i no recorbat fent ganxo. La floració té lloc entre maig i juny.  La seva  fusta s'utilitza per a la construcció de  palets, pals de telèfon i dóna una pasta apreciada per fer cartró.  Pot arribar a viure 600 anys.

2.3.2 La roureda de roure martinenc

Aquesta roureda seca acompanyada de boix és la pròpia de les comarques interiors de clima fred a l’hivern, on deuria ocupar grans extensions especialment sobre substrat calcari, entre els 800 m i els 1700 m d’altitud.

És una comunitat de trànsit entre la vegetació mediterrània i la megeuropea. En el nostre territori ha estat en bona part substituïda per pinedes de pi roig. 

El roure martinenc (Quercus pubescens) és un arbre caducifoli, de fins a 20 m d’alçària, amb els branquillons peluts. La capçada és densa i l’escorça d’un color bru clar molt clivellada. Les fulles de 5 a 10 cm de llargària són molt peludes de joves i amb els lòbuls molt poc aguts. El pecíol té de 5 a 10 cm de llarg. Els fruits, les glans, amb el peduncle molt curt i pelut, apareixen en grupets entre els mesos d'octubre i novembre. 

2.3.3 La fageda

La fageda representa la vegetació clímax de la regió megeuropea i atlàntica. Té  un caràcter muntanyenc, encara que quant més al nord més baixa d’altitud. Al nostre país les trobem per sobre dels 1000 m preferentment als vessants nord. 

Des del punt de vista estructural presenta dos estrats ben definits:

· l’arbori, molt dens i ombrívol a l’estiu, on l’arbre que domina és el faig, encara que apareix algun altre  com el boix-grèvol i l’avet

· l’herbaci, més o menys ric en plantes amb òrgans de reserva

La fageda és un bosc caducifoli estricte, ja que a l’hivern els arbres apareixen nus i el sotabosc sembla haver desaparegut (la part aèria mor i només queda la part subterrània, en forma de tubercle, rizoma o bulb). A partir del moment en que broten les fulles dels faigs el sota bosc queda pràcticament ombrívol i és poca la llum que hi arriba. Això és degut a que en viure en zones humides i amb poca insolació, les fulles del faig es disposen aplanades, paral·leles al terra per captar el màxim de llum. Això fa que les herbes vegin reduït el seu cicle vital: el creixement i la floració s’inicia a mitjans d’hivern, i a la primavera, així que l’arbre comença a treure fulles, es completa la maduració de les llavors. 

L’estrat arbustiu també està poc representat. Una abundància d’arbustos i herbes indica la degradació d’aquest bosc.

El sòl de la fageda és molt ric en matèria orgànica degut a la massiva caiguda de les fulles a la tardor i a la descomposició d’aquestes, i dóna vida a una gran quantitat de petits organismes, els descomponedors i detritòfags que ajuden a la formació de l’humus. A més, la fullaraca reté la humitat i protegeix el sòl de les fortes variacions de temperatura.

Les fagedes al Berguedà no són gaire extenses. Es localitzen als vessants nord, més humits i inaccessibles, sobre substrat calcari. Es tracta del tipus de fageda amb boix. 

El faig pot assolir una alçària d’entre 15 i 25 m (encara que al centre d’Europa pot arribar als 30-40 m). És un arbre de tronc recte i capçada ovoide. L’escorça és llisa i de color gris clar. Les fulles de color verd clar (taronges a la tardor) són caduques i estan dispostes de forma paral·lela al sòl; el limbe és ovalat i poc dentat, amb el marge cobert de pèls llargs i amb nervis prominents. La floració es produeix d’abril a maig, una mica abans de l’aparició de les fulles. Les flors masculines es presenten en aments (anemofilia);  les femenines, agrupades de dues en dues, estan protegides per una cúpula espinosa i donen lloc a un fruit anomenat faja. La fusta és molt dura.

3 Què és un bosc?

Un bosc no és un conjunt d'arbres. El bosc és una complexa comunitat d'éssers vius, vegetals, animals, fongs i microorganismes que s'interrelacionen i es reparteixen un determinat espai físic constituint un ecosistema.

Els boscos no són tots iguals. Normalment prenen el nom de l'arbre dominant de forma que es pot parlar d'una pineda quan el que domina és el pi, o d'una avetosa quan es tracta de l'avet o d'una fageda en que  hi domina el faig, etc.

Es sol anomenar bosc secundari aquell que ocupa el lloc del bosc natural, autòcton,  que ha estat destruït tant per l'acció de l'home com per una acció natural. Un exemple és la pineda de pi roig que sol substituir els boscos de roure martinenc a l'estatge montà.

Molts del arbres autòctons no arriben a formar boscos i es limiten a viure  en altres comunitats que tenen unes exigències semblants. Però aquells que si ho fan, van acompanyats d'altres  arbres, arbusts,  herbes i  lianes, de molses, falgueres i altres vegetals,  que es reparteixen l'espai del bosc  tant en sentit horitzontal com en sentit vertical - estrats - segons les seves exigències de llum. Hom pot distingir un estrat arbori integrat pels arbres i un sotabosc format per un estrat arbustiu,  un d'herbaci i un altre de lianoide, encara que no hi siguin sempre tots presents. Recobrint superficialment el sòl, hi ha la virosta, formada per fullaraca, branquillons, flors, fruits,  escorces, arrels mortes i restes animals que es van descomponent amb el temps fins a constituir l'anomenat humus. És l'habitat dels fongs, bacteris i altres organismes del sòl.

El bosc condiciona la vida de molts  éssers vius, els serveix d'aixopluc, lloc de cria, de refugi, per alimentar-se, etc. Hi troben aliment predadors i preses, que al seu torn, quan moren serveixen d’aliment pels recicladors del bosc (animals carronyers, fongs, bacteris, etc.) que fan possible el retorn de la matèria al complex cicle de la vida. 

El bosc ajuda a renovar l'aire, evita l'erosió del terreny i redueix els efectes de les inundacions, les secades i la desertització creant un microclima que rebaixa les altes temperatures de l'estiu i suavitza les gèlides de l'hivern.

Des de sempre ha proporcionat beneficis a l’home: fusta per a construir cases, mobles, utensilis, travesses i vagons de tren, ponts, vaixells, carros, ..., per a escalfar-se, per a obtenir paper, etc. També li ha facilitat fruits i animals per alimentar-se.

Els recursos del bosc són renovables sempre i quan hi hagi una bona gestió.

3.1 L'arbre

L'arbre és un vegetal llenyós que consta d'un sol tronc,  branques,  fulles,  flors i fruits a la part aèria i les arrels que són subterrànies. D'adult, sol atènyer una alçària superior als 5 metres.

La vida de l'arbre està condicionada per tota una sèrie de factors com la quantitat d'aigua disponible, la temperatura, el tipus de sòl, la llum que li arriba, la proximitat d'altres plantes que limiten el seu espai vital (produint ombra, competint per l'aliment i la llum), l'activitat humana, etc.  

4.1.1 Les parts d'un arbre

L'arrel 

Correspon a la part subterrània de la planta. La seva estructura vindria a ser com la del tronc,  encara que el creixement resta limitat a les parts més distals i més primes, les dels pèls absorbents. 

Les funcions de les arrels són diverses; per una part mantenen la planta afermada al terreny i retenen el sòl, per altra, degut a la seva consistència, ajuden a suportar el tronc i el brancam i finalment és qui capta l'aigua amb components minerals del sòl dissolts, actuant també com a òrgan de reserva. La presència de certs organismes al sòl pot potenciar l'eficàcia de les arrels, com en el cas dels bacteris capacitats per fixar nitrogen atmosfèric associats a les arrels de plantes de la família de les lleguminoses, o dels fongs micorrízics, les hifes dels quals penetren en les arrels de l'arbre afavorint així l'absorció de sals i aigua  per la planta i l'obtenció de sucres pel fong.

Algunes arrels creixen profundes i poc ramificades com en el cas dels pins, altres no tan fondes creixen obliquament sobre el terreny com en els tells, i aurons i altres tenen un sistema radicular molt extès i superficial com en els bedolls i els faigs de forma que no queden ben agafats i sovint són arrencats pel vent .

El tronc 

Correspon a la tija d'una planta que viu més d'un any. Es pot considerar com l'eix aeri, endurit pel procés de lignificació (lignina) i protegit per una capa externa (súber) que forma l'escorça i que li confereix aïllament. Té forma cònica, rabassuda i engruixida a la base (soca) i que es va aprimant cap a la part de dalt.

Es ramifica a partir d'una certa alçària, diferent segons el tipus d'arbre, les condicions de creixement, les podes a que estigui sotmès etc., constituint el que s'anomena capçada (el conjunt de les branques amb les fulles). Les funcions del tronc són  la de suportar el pes de les branques i les fulles,  i la de conduir l'aigua i les sals minerals - la saba bruta - fins a les fulles i en sentit contrari les substàncies elaborades - la saba elaborada - des de les fulles cap a la resta de la planta.

Si observem un tall transversal d'un tronc s'aprecien diverses parts: la més interna i tova del cilindre és la medul·la. El cilindre central creix en gruix, any rera any (a les plantes que viuen més d'un any) però només ho fa la part més jove, a tocar de l'escorça, que manté aquesta capacitat durant tota la vida de la planta. La part més interna corresponent al cor està morta i constitueix la  fusta dura i aprofitable d'un arbre. Durant el període de creixement corresponent a la primavera i a l'estiu, les cèl·lules de la part viva reprenen l'activitat aturada durant l'hivern i es van dividint donant fusta nova cap a l'interior eixamplant el cor. La fusta nova de primavera apareix com una banda molt més ampla a tocar de la fusta d'estiu del mateix any que és molt més estreta. Comptant el nombre de cercles de creixement anual es pot conèixer l'edat de l'arbre i observant l'amplada de cadascun podem obtenir informació de la pluviositat d'aquell any, la temperatura, la llum, etc. Així un tronc d'un arbre centenari és com un llibre obert on podem llegir els esdeveniment climàtics del seu entorn.

La fulla 

És un òrgan laminar de color verd degut a la presència d'un pigment: la clorofil·la. Consta d'una part plana, el limbe, amb una cara superior,  l'anvers,  d'un verd més intens que la inferior o revers, i que sol estar recorregut per nervis. El limbe està sostingut per un peu més o menys curt que l'uneix a la branca anomenat pecíol i que en ocasions pot ser absent (fulles sèssils). Algunes vegades a la base del pecíol, a banda i banda,  poden aparèixer uns apèndixs foliars anomenats estípules. 

La principal funció de les fulles és la de realitzar la fotosíntesi , procés mitjançant el qual les plantes sintetitzen matèria orgànica (sucres) a partir de compostos inorgànics com l'aigua i les sals minerals que absorbeixen per les arrels i el diòxid de carboni que agafen a través d'uns petits porus presents a les fulles anomenats estomes. Tot això és possible gràcies a la captació de l'energia lluminosa, per la clorofil·la i altres pigments, i a la transformació d'aquesta en energia química, que ajuda en la transformació dels components inorgànics en components orgànics. Ni els animals ni els fongs són capaços de fer-ho.

També a les fulles té lloc la transpiració que suposa una pèrdua d'aigua per la planta.

Les plantes s'adapten al lloc on viuen modificant entre altres coses les seves fulles. Així aquestes poden ser grans i tendres en plantes de llocs humits o en canvi petites, endurides i protegides per ceres  o  pèls (xerofilia) quan el clima és eixut i s'ha de reduir la  pèrdua d'aigua per transpiració. 

Entre els arbres n'hi ha que perden les fulles a la tardor, caducifolis i els que no es queden mai sense fulles, perennifolis (les fulles es van renovant periòdicament i la mitjana de vida és d'uns dos anys)

La diferenciació de les plantes a través de les fulles té en compte tot un seguit d'aspectes tal com la disposició d'aquestes a les branques, la forma del limbe i del seu marge, si és simple o composta, color i presència de pèls a  l'anvers o el revers, etc. 

La flor 

És la part reproductora de la planta; resultat de la modificació d'una sèrie de fulles amb la funció de protegir les que seran les futures llavors i assegurar la seva subsistència, facilitar el transport, l'arribada del pol·len i la fecundació, la formació de la llavor i el fruit, així com la seva dispersió.

Amb la fecundació es forma la llavor, produint-se en la flor tota una sèrie de canvis que comporten la transformació d'aquesta en fruit:  l'ovari de la flor madura i s'infla per allotjar les llavors. 

En el cas de les gimnospermes, com els pins, els ginebres, els avets i d'altres coníferes, les llavors no resten protegides dins un ovari sinó que descansen sobre les esquames llenyoses, endurides i més o menys tancades de la pinya (pins, avets) o dins els gàlbuls (ginebre, ginebró).

La dispersió de les llavors i els fruits es produeix gràcies a l'acció dels animals, del vent  o de l'aigua. La majoria d'arbres produeixen una quantitat considerable de llavors de les quals una gran part es perd en caure en terreny no adequat o ser menjades pels ocells o altres animals del bosc o recol·lectades per l'home. 

Les joves plantes són fàcilment trepitjades o menjades pels animals o destruïdes per la força del vent o pels aiguats.  Molt poques són les plantes que prosperen i poden donar lloc a l'arbre adult. 

